CELEX: 32021D0602
Language: fi
Date: 2021-04-08 00:00:00
Title: Neuvoston päätös (EU) 2021/602, annettu 8 päivänä huhtikuuta 2021, Europolin apulaispääjohtajan nimittämisestä

14.4.2021   
               
               
                  FI
               
               
                  Euroopan unionin virallinen lehti
               
               
                  L 127/42
               
            
         NEUVOSTON PÄÄTÖS (EU) 2021/602,
         annettu 8 päivänä huhtikuuta 2021,
         Europolin apulaispääjohtajan nimittämisestä
         EUROOPAN UNIONIN NEUVOSTO, joka
         ottaa huomioon Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta 11 päivänä toukokuuta 2016 annetun Euroopan parlamentin ja neuvoston asetuksen (EU) 2016/794 (1) ja erityisesti sen 54 ja 55 artiklan,
         toimii viranomaisena, jolla on valtuudet nimittää Europolin pääjohtaja ja apulaispääjohtajat,
         sekä katsoo seuraavaa:
         
                     (1)
                  
                  
                     Yhden Europolin nykyisen apulaispääjohtajan toimikausi päättyi 31 päivänä joulukuuta 2020. Sen vuoksi on tarpeen nimittää Europolille uusi apulaispääjohtaja.
                  
               
                     (2)
                  
                  
                     Europolin hallintoneuvoston 1 päivänä toukokuuta 2017 antamassa päätöksessä vahvistetaan säännöt Europolin pääjohtajan ja apulaispääjohtajien valinnalle, toimikauden jatkamiselle ja erottamiselle.
                  
               
                     (3)
                  
                  
                     Europolin hallintoneuvoston 1 päivänä toukokuuta 2017 antaman päätöksen 3 artiklan 1 kohdan b alakohdan nojalla yhden Europolin apulaispääjohtajan toimen katsotaan vapautuneen 3 päivänä heinäkuuta 2020. Europolin apulaispääjohtajan avoimesta toimesta julkaistiin ilmoitus Euroopan unionin virallisessa lehdessä4 päivänä syyskuuta 2020 (2).
                  
               
                     (4)
                  
                  
                     Hallintoneuvoston perustama valintalautakunta, jäljempänä ’valintalautakunta’, laati esivalintaluettelon asetuksen (EU) 2016/794 54 artiklan 2 kohdan mukaisesti. Valintalautakunta laati asianmukaisesti perustellun lausunnon ja toimitti sen hallintoneuvostolle 25 päivänä marraskuuta 2020.
                  
               
                     (5)
                  
                  
                     Valintalautakunnan lausunnon perusteella ja asetuksen (EU) 2016/794 sekä hallintoneuvoston 1 päivänä toukokuuta 2017 antaman päätöksen mukaisesti hallintoneuvosto antoi 10 päivänä joulukuuta 2020 Europolin yhden uuden apulaispääjohtajan nimittämisestä perustellun lausunnon, jossa se esitti neuvostolle kolmen toimeen soveltuvan ehdokkaan esivalintaluettelon.
                  
               
                     (6)
                  
                  
                     Neuvosto valitsi 25 päivänä tammikuuta 2021 Jean-Philippe LECOUFFEn Europolin uudeksi apulaispääjohtajaksi ja ilmoitti hänen valinnastaan Euroopan parlamentin kansalaisvapauksien sekä oikeus- ja sisäasioiden valiokunnalle, jäljempänä ’LIBE-valiokunta’, joka on tässä asiassa toimivaltainen valiokunta, asetuksen (EU) 2016/794 54 artiklan 2 kohdan neljännen alakohdan soveltamiseksi.
                  
               
                     (7)
                  
                  
                     Jean-Philippe LECOUFFE oli 24 päivänä helmikuuta 2021 LIBE-valiokunnan kuultavana, ja 23 päivänä maaliskuuta 2021 LIBE-valiokunta antoi asetuksen (EU) 2016/794 54 artiklan 2 kohdan neljännen alakohdan mukaisesti lausuntonsa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Jean-Philippe LECOUFFE nimitetään Europolin apulaispääjohtajaksi ajanjaksoksi, joka alkaa 1 päivänä toukokuuta 2021 ja päättyy 30 päivänä huhtikuuta 2025, palkkaluokkaan AD 14.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 8 päivänä huhtikuuta 2021.
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  EUVL L 135, 24.5.2016, s. 53.
         
            (2)  EUVL C 293 A, 4.9.2020, s. 1.